b'\n_START_ARTICLE_\nSamfunnspsykologi\n_START_PARAGRAPH_\nSamfunnspsykologi er en retning innen sosialpsykologi som legger vekt p\xc3\xa5 kraften til de sosiale, institusjonelle og kulturelle milj\xc3\xb8ene, og p\xc3\xa5 studiet av sosiale fenomener i seg selv. Begrepet (societal psychology) ble skapt av Hilde Himmelweit og George Gaskell i 1990 og dekker omtrent det samme feltet som tradisjonelt har v\xc3\xa6rt kalt sosiologisk sosialpsykologi. Forskjellen mellom samfunnspsykologi og sosialpsykologi er prim\xc3\xa6rt at sosialpsykologi er et sv\xc3\xa6rt bredt begrep som kan favne mange forskjellige forskningstradisjoner, mens samfunnspsykologi er et begrep som fikk fotfeste i 1990-\xc3\xa5rene og som betegner en mer avgrenset og klart definert forskningstradisjon. I eldre tekster vil det fagomr\xc3\xa5det som n\xc3\xa5 kalles samfunnspsykologi som regel bare omtales med det bredere begrepet sosialpsykologi._NEWLINE_Samfunnspsykologi blir i Norge ofte gruppert sammen med det delvis beslektede fagomr\xc3\xa5det kulturpsykologi. I begge st\xc3\xa5r analyser av sosiale kontekster og samfunnsskapte virkeligheter sentralt._NEWLINE_P\xc3\xa5 norsk brukes begrepet samfunnspsykologi, i sammensetningene \xc2\xabklinisk samfunnspsykologi\xc2\xbb eller \xc2\xabanvendt samfunnspsykologi\xc2\xbb, i tillegg til dels om det fagfeltet som p\xc3\xa5 engelsk er kjent som community psychology; sistnevnte blir imidlertid p\xc3\xa5 norsk gjerne kalt \xc2\xabcommunity-psykologi\xc2\xbb i mangel av et bedre begrep og for \xc3\xa5 unng\xc3\xa5 forveksling med samfunnspsykologien. Community-psykologien har et anvendt og lokalt fokus, og skiller seg p\xc3\xa5 den m\xc3\xa5ten fra samfunnspsykologien, som studerer samfunnet p\xc3\xa5 et mer overordnet og teoretisk niv\xc3\xa5, og ikke begrenset til lokalsamfunn.'